google/wiki40b huggingface dataset:
Stavangerrenessansen

Stavangerrenessansen er navnet på den kulturelle oppblomstringen i Stavanger første halvdel av 1600-tallet.
Bakgrunnen for stavangerrenessansen var at man etter reformasjonen ikke hadde fått endret dekoren i kirkene fra den tidligere katolske innredningen. Men på begynnelsen av 1600-tallet var reformasjonen godt innført og man ville redekorere og bygge nye kirker i en mer luthersk stil.
Den første representanten for stavangerrenessansen var den nordtyske maleren Peter Reimers. Andre sentrale kunstnere i stavangerrenessansen var maleren Gottfried Hendtzschel, Andrew Smith, Thomas og Lauritz Snekker. Stavangerrenessansen representerer en unik periode i norsk kirkekunst.
Foreningen Forn Sed

Forn Sed Norge er et trossamfunn med 110 medlemmer i 2017. Trossamfunnet, som i 1999 ble godkjent som trossamfunn for folketro i Norge, er i dag registrert som et av flere åsatrusamfunn ifølge rapport fra Fylkesmannen i Oslo og Akershus. På slutten av 90-tallet var trossamfunnet svært aktivt og var i en periode det største hedenske trossamfunnet i Norge med ca. 100 medlemmer. 
Trossamfunnet mottar offentlig tilskudd og har vigselsrett.
Forn Sed Norge  gir ut medlemsbladet Ni Heimer.
Gullstolen for beste kortfilm

Gullstolen for beste kortfilm, tidligere kjent som Gullstolen, er en norsk pris for kortfilm som deles ut på den årlige Kortfilmfestivalen i Grimstad. Prisen ble delt ut første gang i 1982. Prisen ledsages av 50 000 kroner.
.ye

Registrering

Det ser ut til at .ye-domenet kun tillater registrering av domener på tredje nivå, under subdomenene .com.ye og .net.ye på andre nivå.
Heinrich Theodor Flathe

Liv og virke

Prestesønnen Heinrich Theodor Flathe studerte historie og filologi ved Universitetet i Leipzig og tok doktorgrad i 1849. Etter å ha vært lærer og bibliotekar noen år, ble han 13. desember 1866  utnevnt til professor ved Fürstenschule St. Afra i Meißen.
I 1860 ble Flathes første verk publisert, Die Vorzeit des sächsischen Volkes in Schilderungen aus den Quellenschriftstellern. Dette verket var beregnet på undervisning i saksiske skoler og inneholder oversettelser av saksiske originalkilder fra 900- til 1500-tallet. Senere skrev han en rekke historiske verk, hovedsakelig om Sachens historie, og etterhvert mest om nyere historie, som han foretrakk på grunn av det store kildetilfanget.
Som Flathes hovedverk regnes en omarbeidelse og utvidelse av Böttigers Geschichte der Kurstaats und Königreichs Sachsen (1867–1873). Han skrev også 142 artikler om kjente saksiske personer for Allgemeine Deutsche Biographie (ADB).
Th. Frobenius og Sønner Orgelbyggeri

Th. Frobenius og Sønner Orgelbyggeri ⅍ (Frobenius Orgelbyggeri), er et dansk firma som bygger pipeorgler. Bedriften har hovedsete i Kongens Lyngby. Firmaet ble grunnlagt av Theodor Frobenius i 1909. 
Frobenius har bygget over 1000 orgler, blant annet orgelet i Århus domkirke, Danmarks største kirkeorgel.
VM i landeveissykling 2017 – Junior kvinner, temporitt

Løypa

Det er start utenfor Grieghallen før man sykler over Puddefjordsbroen og mot Solheimsviken. Og videre Løbergsveien mot Mindemyren. Og videre opp til Tveitvannet og mot Landås og Haukeland sykehus før man fortsetter forbi Årstad og Bergen sentrum opp mot Sandviken. Før man sykler tilbake forbi Håkonshallen og langs Bryggen og inn til mål ved Festplassen. Det er den korte løypen på 16,1 km som skal sykles 1 gang.
Erdalen-hendelsen

Erdalen-hendelsen (i engelskspråklig faglitteratur Erdalen event) var en holocen kuldeanomali rundt 7 400 f. kr. som gav seg utslag i breframstøt i Norge, senket vannstand i Sør-Sverige og en kuldeperiode i Kina. En regner med at klimaet var ca. 3 grader kaldere enn i dag.

Definisjon

Erdalen-hendelsen er oppkalt etter bredalen Erdal. Dalen løper i nordvestlig retning fra Erdalsbreen, en brearm av Jostedalsbreen. Endemorenen som hendelsen er oppkalt etter ligger mer enn 1 kilometer nedenfor endemorenen fra den lille istiden. Isbreene var altså litt større under Erdalen-hendelsen enn i den lille istiden. Ved siden av typelokaliteten finnes det andre morener i sammenlignbar posisjon i andre norske bredaler.

Datering

Temperaturfallet inntraff og etterfulgte grensen mellom preboreal og boreal tid, dvs omtrent 8 300 til 7 000 f. kr. (vanligvis innsnevret fra 8 300 til 7 700 f. kr.) Eikeland (1991) karbondaterte havsedimenter til en alder stort mellom 9 460 og 9 060 BP, dvs 8 854 til 8 245 f. kr. Nesje og Kvamme (1991) fant vha. karbondatering 9100 ± 200 år BP, tilsvarende 8 295 til 7 910 år f.kr. og tilslutt nykalibrert med CalPal 8 571 til 7 996 år f.kr.

Beskrivelse

Erdalen-hendelsen korrelerer med Bond-hendelses 6, en kuldeanomali som inntraff rundt 7 800 f.kr. med breframstøt ca 7 600 f.kr., fulgt av et ariditetsmaksimum 100 år senere. Eksempelvis ekspanderte Jostedalsbreen tydelig mellom 8 100 og 7 600 f. kr. Svært likt reagerte også nordlige Folgefonna, Grovabreen, Hardangerjøkulen, sentrale Jotunheimen og Snøhetta. I Mellom-Europa korrelerer Erdalen-hendelsen med et borealt klimafall funnet i data fra  Holzmaar i Rheinland-Pfalz. 
Erdalen-hendelsen var et ganske betydelig klimatisk tilbakefall som førte til at snøgrensen ble senket 325 meter. Klimaforverringen ble fulgt av en nedbørsreduksjon på rundt 71 %. Samtidig falt sommertemperaturene omtrent 3,0 + 0,2/-0,3 ° C.

Årsaker

Som hovedårsak til Erdalen-hendelsen regnes den enorme ferskvannstilførselen til Nord-Atlanteren og Nordishavet. På grunn av den raske temperaturstigningen i begynnelsen av holocen økte avsmeltingen av innlands- og pakkisen slik at havnivået steg hurtig.
Rokkansenteret

Rokkansenteret er et samfunnsvitenskapelig senter ved Universitetet i Bergen, oppkalt etter Stein Rokkan. Det inngår i Uni Research, et forskningsselskap eid av Universitetet i Bergen. Senteret ble opprettet i 2002, og tok opp i seg Senter for Samfunnsforskning (SEFOS) og Norsk senter for forskning i ledelse, organisasjon og styring (LOS-senteret). På senteret drives forskning først og fremst knyttet opp mot fagmiljøene ved Det samfunnsvitenskapelige fakultet, men også fagmiljøer fra andre fakulteter trekkes inn. Senterets viktigste forskningsområder er demokrati, makt og forvaltning, sosiale og helsepolitiske spørsmål, velferdsforskning, helseøkonomi, ledelse, organisasjon, kultur, teknologi, arbeidsliv og utdanningsforskning. Mellom 60 og 70 forskere er ansatt ved senteret.
Senteret er sammen med Institutt for sammenlignende politikk arrangør av de årlige Stein Rokkan-forelesningene.
Rokkansenteret holder til i Stein Rokkans hus i Bergen sentrum (det tidligere hovedkontoret til Bergens Tidende), og har i tillegg kontorer i Munthes gate 31 ved Frognerparken i Oslo (samlokalisert med Institutt for samfunnsforskning).
Stevning

En stevning er et dokument som inngis til en domstol for å starte en rettssak. Ordet vitnestevning brukes om en formell innkalling til en person om å vitne for en domstol.
I lovgivningen er det stilt bestemte krav til hva en stevning må inneholde for at en domstol skal kunne behandle den. Det er blant annet krav om klar betegnelse av partene og av hva den som starter saken (saksøker) vil ha dom for. Domstolens personell kan hjelpe den som selv vil sette opp en stevning. De fleste saksøkere bruker imidlertid en advokat til å bistå seg med stevning og søksmål.
En stevning som inngis til domstolen, og som ikke oppfyller lovens krav, vil bli avvist av domstolen hvis feilen ikke rettes innen en fastsatt frist.
En stevning starter normalt en sivil sak for en tingrett eller for en voldgiftsrett. Men også privat straffesak anlegges ved stevning.
En stevning må følges opp av motparten (saksøkte) med et tilsvar innen den fristen som retten fastsetter, for å unngå at det blir avsagt en uteblivelsesdom i favør av saksøker.

Muntlig stevning

En stevning kan anlegges muntlig i retten.  Dette kan ikke skje via telefon men må skje ved fysisk oppmøte i retten. Både saksøker og den av rettens medarbeidere som har satt opp stevningen skal skrive under på stevningen.
Siegfried Lenz

Bakgrunn, ungdom og krigsår

Lenz var sønn av en tolltjenestemann. Faren døde tidlig og moren og døtrene flyttet fra Lyck, mens Siegfried som allerede var i skolealder ble igjen hos bestemoren. Etter avsluttet krigsartium i 1943 ble han innkalt til militærtjeneste i marinen.
Dokumenter fra Berliner Bundesarchiv viser at Lenz ble medlem av NSDAP 12. juli 1943. Lenz kjente selv ikke til dette før 2007 og gikk ut fra at han var blitt kollektivt innmeldt uten å ha blitt informert.
Rett før andre verdenskrig tok slutt deserterte han i Danmark og ble under flukten i Schleswig-Holstein fanget og satt i britisk krigsfangenskap. Her arbeidet Lenz som tolk for en britisk løslatelseskommisjon.

Student, journalist, forfatter

Etter krigen studerte Lenz filosofi, engelsk språk og litteratur ved Universitetet i Hamburg, men avbrøt studiene før avsluttende eksamen for å arbeide som praktikant i dagsavisen Die Welt. I perioden 1950 til 1951 var han redaktør i samme avis. Her møtte han Liselotte (død 5. februar 2006) som illustrerte noen av hans bøker. De giftet seg i 1949.
Siegfried Lenz har skrevet 14 romaner og flere hundre andre arbeider, som artikler, novellesamlinger, essays, hørespill og skuespill. Han ble tildelt Goetheprisen i Frankfurt på 250-årsdagen for Goethes fødsel.
Ifølge Hanjo Kesting hørte han ved siden av Heinrich Böll og Günter Grass «til de bestemmende og fremragende forfattere i tysk etterlitteratur».
Til å begynne med var Lenz fremffor alt influert av Ernest Hemingway, som hadde åpnet for ham en vei til en selvforståelse. I 1960-årene distanserte han seg fra Hemingway og vendte seg fremfor alt mot sitt beundrede forbilde William Faulkner Lenz' konvensjonelle fortellerstil, som minner om forteller fra 1800-tallet, førte til at noen kalte ham tradisjonalist og gammelmodig. Marcel Reich-Ranicki kalte ham «den gode tvileren», Hanjo Kesting beskriver hans likefremhet og humor som sentrale egenskaper og som preger hans verker like meget som «epikerens innstilling om heller å forstå enn å fordømme verden og menneskene». Samstundes forble Lenz også pedagogisk, som etter eget utsagn ville påvise at «det finnes rette og gale handlinger».
Kort før Lenz ded ble det funnet om lag 80 tidligere ukjente dikt, som han skal ha skrevet mellom 1947 og 1949. Temaene var hans krigsopplevelser og den tyske etterkrigstidens problemer.
This Little Wiggy

Handling

Da Marge forstår at Ralph Wiggum ikke har noen venner, mye likt slik hun selv hadde det som barn, arrangerer hun det slik at han får tilbringe tid sammen med Bart. Bart er ikke særlig glad for opplegget, men ser det etterhvert som en fordel da han oppdager at Ralphs far har en nøkkel som kan åpne samtlige dører i Springfield. Bart og Ralph stjeler derfor nøkkelen, og etter å ha støtt på bøllene Nelson, Jimbo, Kearney og Dolph fra Springfield barneskole, drar de seks guttene til et ubrukt fengsel. Da Ralph protesterer stikker bøllene av, men ikke før de har kastet nøkkelen inn i fengselet. Ralph og Bart må gå inn etter det, men i prosessen slår de på den elektriske stolen.
Senere, mens de er hjemme hos familien Simpson, får Bart og Ralph høre at fengselet skal settes i drift igjen. Borgermester Quimby setter seg til og med ned i den elektriske stolen som et PR-stunt, uvitende om at den faktisk fungerer. Bart og Ralph greier ikke å ringe til fengselet for å advare borgermesteren, men Ralph påpeker at Lisa sikkert vet en måte de kan advare ham på. Hun avfyrer en liten rakett med en advarsel festet til, men raketten bommer på fengselet. Den lander imidlertid i Springfield atomkraftverk, og slår av strømmen til fengselet. På dette tidspunktet var Quimby i ferd med å bli drept av den kraftige elektriske strømmen i stolen, men han overlever takket være Lisa. Senere gratulerer familien Simpson Ralph med at han kom på å spørre Lisa om hjelp. Lisa, som først er forvirret over at hun ikke får anerkjennelse for å ha sendt avgårde raketten, blir påminnet av Bart at det er sjelden Ralph får høre lovord, og at han trenger litt anerkjennelse. Lisa blir derfor med på å gratulere ham.
Héctor Valdez Albizu

Utdanning

I 1971 fikk Albizu sin bachelorgrad innen Økonomi fra Universidad Autónoma de Santo Domingo. Etter dette tok han hovedfag ved Institutt for samfunnsfag ved Universidad Católica de Chile. Hans fagområde der var primært knyttet til sosiale aspekter ved økonomisk utvikling, reformer ved latinamerikanske universiteter og jordeier-landbruks-reformen i 1966–67. Etter dette flyttet han til Washington D.C., for å fortsette sitt arbeide ved Det internasjonale pengefondets Institutt for Spesialiserte Studier som spesialist innen pengepolitikk, offentlige finanser og utformingen av penge- og finansprogrammene i 1974 til 1977. Til slutt returnerte han til Den dominikanske republikk, for å studere og forske videre ved Organisasjonen av amerikanske stater, sentralbanken og Advanced Studies Investigation Center.

Karrieren innen BCRD

Albizu begynte å jobbe ved BCRD i 1970, som teknisk assistent i avdelingen for økonomisk forskning. Senere, fra 1984 til 1986 var han direktør ved samme avdeling. Etter dette har han hatt en mengde ledende stillinger innenfor sentralbanken. Etter to år som viseadministrerende direktør ved sentralbanken (1991–93) ble han 4. januar 1993 utnevnt til "Administrador General" (adm.dir.) for banken Banco de Reservas. Denne stillingen hadde han fram til 31. august 1994 da han første gang ble utnevnt til sentralbanksjef for BCRD. Han fikk sin periode forlenget i 1996 av president Leonel Fernández, og ble samtidig utnevnt til statsråd, en stilling han hadde fram til 16. august 2000. 
Etter at to andre sentralbanksjefer styrte banken fra 2000 til 2004; Francisco Guerrero Prats-Ramírez (2000–2003) og José Lois Malkún (2003–2004), ble Albizu 16. august 2004 av president Fernández utnevnt til sentralbanksjef. Denne stillingen innehar han fortsatt.

Priser

I tillegg til å ha vært et ledende medlem av den dominikanske foreningen for økonomer (CODECO), har Valdez Albizu mottatt en rekke priser for sitt årelange arbeids for økonomisk utvikling, ikke bare i Den dominikanske republikk, men i hele Latin-Amerika. 
I 1996 ble han tildelt en offentlig fortjenestemedalje fra Den dominikanske republikk, og Gaucho Rioplatense-prisen fra magasinet Dirigencia i Buenos Aires. Han ble stemt fram som Årets økonom 1997 av den dominikanske foreningen for økonomer, og i 1998 ble han stemt fram som Årets bankmann av avisen Listín Diario. I 1999 ble han utnevnt til Årets leder av den dominikanske foreningen for sekretærer, og han kom på «Who's Who» sin liste over finansverdens topp 500 personligheter. Det britiske magasinet The Banker kåret ham til Året sentralbanksjef 2005 for regionen Latin-Amerika.
Schloss Köpenick

Schloss Köpenick er et slott i barokkstil i bydelen Treptow-Köpenick i Berlin.

Beliggenhet

Slottet ligger på en øy i elven Dahme hvor denne munner ut i Spree. Øya er forbundet med en bro til fastlandet.

Tidlig historie

Den senere slottsøya var allerede meget tidlig befolket og er ved siden av Spandau og Cölln et av de tidligste bosetningsområdene i dagens Berlin. Her befant det seg slaviske festningsanlegg og en slavisk borg ble bygget i det 8. eller 9. århundre. Flere andre bygninger lå på øya, bl.a. en kastellborg fra senmiddelalderen.

Renessanse-jaktslott

Etter ødeleggelsen av den gamle borgen, oppførte kurfyrst Joachim II av Brandenburg i 1558 et jaktslott i renessansestil. Det bestod av to hovedfløyer og to forsvarsmurer. Arbeidet ble ledet av arkitekten Wilhelm Zacharias.
Etter Joachims død (1571) brukte kong Gustav II Adolf av Sverige slottet under tredveårskrigen.

Barokkslott

Slottet ble utvidet fra 1677 for Fredrik III av Brandenburg, den senere prøyssiske konge Fredrik I. Den hollandskfødte arkitekten Rutger van Langervelt stod for arbeidet. Den nordlige paviljongen ble oppført mellom 1679 og 1682. Arkitekten Johann Arnold Nering etterfulgte Langervelt 1684 og oppførte bl.a. næringsfløyen og den protestantiske slottskirken (innviet 6. januar 1685), samt hoffporten (1682). Fredrik bodde i slottet sammen med sin hustru Elisabeth Henriette av Hessen-Kassel, som hadde tatt initiativet til å få bygget slottskirken.
I de følgende årene planla man en utvidelse med en tredje fløy. Den nordlige paviljongen ble bygget om og en sydlig paviljong ble oppført. Slottet fikk dermed sin nåværende form og stod ferdig i 1690.
De to porthusene ble bygget 1804–1806.
I 1938 foretok Wilhelm Unverzagt en arkeologisk undersøkelse av slottet, og avdekket dets opprinnelige fundamenter.
Slottet ble under og etter krigen brukt for kunstutstillinger og ble museum i 1963. I 1994 begynte omfattende restaueringsarbeider, som ble ferdigstilt i 2004. Schloss Köpenick disponeres idag av Kunstgewerbemuseum (Berlin kunstindustrimuseum). En rekke uvurderlige skatter tilhørerende Stiftung Preußischer Kulturbesitz stilles ut på slottet.
I den østlige hovedbygningen og i nærheten av kirken er det en restaurant.

Barokkhave

Omkring 1690 ble det anlagt en barokkhave sør for slottet.

Landskapspark

Slottsparken ble i liten grad vedlikeholdt og grodde stadig til etter hertuginne Henriette Marie av Württemberg-Tecks død i 1782. Fra 1804 ble den barokke slottshaven omskapt til landskapspark av riksgreve Friedrich Wilhelm Karl von Schmettau. Etter grevens død gikk parken tilbake til kronen og grodde til igjen.
Mellom 1963–1964 ble parken nyanlagt. I sommermånedene benyttes den ofte til konserter og andre arrangementer.
Rummelpot

Rummelpot eller rumlepot er en dansk-nordtysk skikk, hvor barna på nyttårsaften går sminket og utkledd gjennom byen med en rummelpot (folkemusikkinstrument).
De besøker naboer og venner og underholder med rummel og sang for å få fyldt godteposen. Tradisjonen tro utdeles denne aften æbleskiver (munker), drops og andre godterier. Rummelpotsangen er Fru lok e døe op og synges både på sønderjysk, nedertysk og høytysk.Tradisjonen med å gå med rummelpotten hadde tidligere den sammen funksjon som nyttårsfyverkeriet, nemlig å jage de onde ånder bort med en øredøvende larm.
Å gå med rummelpot er stadig en populær nytårsskikk i det dansk-tyske grenseland, selv om den tradisjonelle rummelpot mange steder er erstattet av andre, støyende instrumenter.
Rummelpotvise på Sønderjysk
Fru, fru, lok e døe op!
Æ rummelpot vil ind.
De kom æ skib fra Holland.
De hav så goj en vind.
Styrmand vil vi prise
Kaptajnene vil vi hejse
sæt æ sejl op i æ top
å gi mæ naue i æ rummelpot.
Hallo – hallo en æffelkagh elle to
å ven den æ få lille
så gi mæ to for jen.
Renin-angiotensin-aldosteron-systemet

Renin-angiotensin-aldosteron-systemet er svært viktig i blodtrykksreguleringen og for salt- og vannreguleringen i kroppen. Prosessen foregår i nyrene.
Renin er et enzym som produseres, lagres og frigjøres av det såkalte jukstaglomerulære apparat. (Benevnes også juxtaglomerulære apparat. Juxta = nær) Dette er glatte muskelceller som ligger i arterioleveggen til den afferente (tilførende) ateriolen i glomerulus (nefronets kapillærnøste).
Renin spalter et protein kalt angiotensinogen ,som dannes i leveren, til angiotensin I. Angiotensin-converting enzyme (ACE) fra lungene omdanner angiotensin I (AI) til angiotensin II (AII). Sistnevnte virker karsammentrekkende, og får hjertet til å banke fortere. Stimulerer binyrebarken til dannelse og utskillelse av aldosteron, og framkaller tørste.

I tillegg stimulerer det hypofysen til å skille ut ADH, antiduretisk hormon, som nedregulerer diuresen.
Aldosteron gir økt reabsorpsjon av natrium og dermed også vann, noe som er med på å opprettholde blodtrykket.

Renin igangsetter derfor kjedereaksjoner som kan gi økt blodvolum og økt blodtrykk.

Renin-utskillelsen reguleres av blodtrykk (ved blodtrykksfall), natriumskonsentrasjon (når den synker) og sympatiske nerver (ved sympatisk stimulering).
Gjøvik Fotballforening

Historikk

Klubben ble stiftet 8. oktober 2008 som et samarbeidsprosjekt mellom Gjøvik-Lyn og Vardal. Vind og Redalen var med innledningsvis, men trakk seg ut av prosjektet.
Klubben overtok Vardals plass i 3. divisjon foran 2009-sesongen. I mai 2009 spilte de 1. NM-rundekamp mot Rosenborg, men tapte 4–0 foran 5 000 tilskuere på Gjøvik Stadion.
I 2010 vant klubben sin avdeling, men tapte opprykksfinalen mot Elverum. Etter 2011-sesongen rykket klubben opp til 2. divisjon, og spilte der i 2012- og 2013-sesongen.
23. september 2013 ble det på et ekstraordinært årsmøte vedtatt, 63 mot 20 stemmer (3 blanke), å slå seg sammen med Gjøvik-Lyn og bruke navnet Fotballklubben Gjøvik-Lyn fra 1. januar 2014.

Tabellen 2013

Kilde: fotball.no

Sist oppdatert: 26. november 2013 kl 19:27 (CEST)
Bombardier Recreational Products

Bombardier Recreational Products (BRP) er et canadisk selskap, grunnlagt i 1942. De produserer blant annet snøscootere, beltekjøretøy, vannscootere, og påhengsmotorer, og eier varemerkene Ski-doo, Sea-doo, Can-am, Lynx og Evinrude.
Segezja (by)

Segezja (russisk: Се́гежа, finsk: Sekee) er en by i Karelia i Russland. Den ligger 267 km nord for Petrozavodsk, ved utløpet av elva Segezja på vestbredden av innsjøen Vygozero. Innbyggertall: 34 214 (2002). Byen ble grunnlagt i 1914, og har hatt bystatus side 1943.
White Chuck Cinder Cone

White Chuck Cinder Cone er en sinderkjegle lokalisert i Washington, USA. Det ble først oppdaget i 1934 og har en høyde på 1.834 meter.
Den er sannsynligvis mellom 2000 og 17000 år gammel.
The Fog of War

Handling

Gjennom sitt intervju med McNamara tar filmen seerne med på en reise gjennom Andre verdenskrig, Vietnamkrigen og problematiserer bruken av krigsmakt i konflikter. Bruken av atombomben mot Japan under Andre verdenskrig blir gjenstand for inngående etisk debatt. Også USA engasjement i Vietnam utgjør en betydelig del av filmen. McNamara var en sentral rådgiver under begge disse krigene og forsøker og belyse de moralske dilemma han stod overfor. Filmen skildrer også hans tid som leder av Ford Motor Company.
Man får se Tokyo bli bombet, amerikanske soldater som kjemper i Vietnam, og høre tidligere upubliserte lydbåndopptak fra diskusjoner i den amerikanske regjeringen.

Anmelderne

Filmen ble svært godt mottatt av kritikerne, noe som gjenspeiles i at den har fått 96 % på Rotten Tomatoes og 87 % på Metacritic. Den amerikanske filmanmelderen Roger Ebert gav den toppkarakter.
Dagsavisen og Se og Hør gav den terningkast seks, mens Dagbladet, VG, Aftenposten og FilmMagasinet gav den terning fem.

Økonomi og popularitet

Filmen innbrakte $5 millioner på kino, hvorav $4,2 millioner i USA alene.
Fire sønner

Handling

Fru Bernle er en enke i landsbyen Burgendorf i Bayern. Hun har fire voksne sønner: Franz, Johann, Andreas og Joseph. Sistnevnte mottar et jobbtilbud fra USA og moren gir ham penger til å reise for. Den første verdenskrig bryter ut. Franz tjenestegjør allerede i den tyske hæren. Johann blir innkalt senere. I USA har Joseph giftet seg, og han driver en delikatessebutikk. Når hans nye hjemland kommer med i krigen, verver han seg for å kjempe på amerikansk side. Det får den tyske regimentssjefen, major von Stomm, til å stemple fru Bernle som en forræders mor. Han tvangsinnkaller den fjerde sønnen, Andreas, til å kjempe i den tyske hæren.
Franz og Johann blir drept på Østfronten. Andreas blir skadet på Vestfronten og dør i armene på sin bror Joseph.

Bevaring

The Academy Film Archive bevarte Fire sønner i 1999.
Hikari Nakade

Landslaget

Hikari Nakade spilte 1 landskamp for Japans kvinnelandslag.